用王鞏韵送其姪震知蔡州
作者：蘇軾
朝代：宋

paragraphs: 九門插天開，萬馬先朝屯。
舉鞭紅塵中，相見不得言。
夜走清虛宿，扣門驚鵲翻。
君家汾陽家，永巷車雷奔。
夕郎方不夕，列戟以自藩。
相逢開月閣，畫簷低金盆。
至今夢中語，猶舉燈前樽。
阿戎修玉牒，未憚筆削煩。
君歸助獻納，坐繼岑與溫。
我客二子間，不復尋諸孫。